เก็บตกการเงิน
ธปท.ยันน้ำท่วมกระทบจีดีพีไม่มาก
7 ต.ค. 2554

ธปท.ยันน้ำท่วมกระทบจีดีพีไม่มาก
แจง สี่เบี้ยคาดมูลค่าความเสียหายน้ำท่วมน้อยเพียง 2 หมื่นล้านบาท เพราะประเมินแค่ภาคเกษตรถึงสิ้นเดือนก.ย.เท่านั้น ต้องรอดูผลกระทบทางเศรษฐกิจภาคอื่นที่เกี่ยวเนื่องอีก แต่เชื่อกระทบจีดีพีปีนี้ไม่มากนัก 
นายทรงธรรม ปิ่นโต ผู้อำนวยการสำนักเศรษฐกิจมหภาค ธนาคารแห่งประเทศไทย (ธปท.) เปิดเผยว่า ธปท.คาดว่าจากเหตุการณ์น้ำท่วมใหญ่ครั้งนี้จะไม่ส่งผลกระทบต่ออัตราการเติบโตทางเศรษฐกิจ (จีดีพี) ในปีนี้ไม่มากนัก แม้ความเสียหายจากน้ำท่วมรอบนี้จะสร้างความเดือดร้อนให้กับประชาชนค่อนข้างมาก เพราะกระจายในหลายพื้นที่
อย่างไรก็ตาม มูลค่าความเสียหายทางเศรษฐกิจโดยรวมขณะนี้ยังไม่ชัดเจน ต้องติดตามดูสถานการณ์ต่อไป แต่คาดว่าความเสียหายต่อภาคเกษตรรอบนี้จะน้อยกว่าปีก่อนที่เคยท่วมพื้นที่ภาคใต้ ซึ่งสร้างความเสียหายค่อนข้างมากกับยางพาราที่มีราคาดี แต่รอบนี้ไม่ได้ท่วมยางพาราด้วย จะเสียหายหนักเฉพาะข้าว ซึ่งยังมีผลผลิตทดแทนจากพื้นที่อื่นได้ ไม่ได้เสียหายทั้งหมด
สำหรับสาเหตุที่ ธปท.ประเมินผลเสียหายจากน้ำท่วมต่อมูลค่าทางเศรษฐกิจในเบื้องต้นที่คาดว่าจะมีมูลค่าเพียง 2 หมื่นล้านบาท เพราะมองเฉพาะในแง่ผลกระทบที่ผลิตไม่ได้ในภาคการเกษตรถึงสิ้นเดือน ก.ย.ที่ผ่านมาเท่านั้น ยังไม่ได้มีการประเมินมูลค่าความเสียหายที่กระทบในภาคอื่นๆ ที่เกี่ยวเนื่อง ไม่ว่าจะภาคอุตสาหกรรม ภาคการท่องเที่ยว เนื่องจากปัญหาน้ำท่วมยังไม่สิ้นสุด ยังต้องดูอีกว่าความเสียหายที่เกิดขึ้นจะสามารถทดแทนกันได้หรือไม่
&amp;&lt;2288;
&amp;&lt;2288;